b'\n_START_ARTICLE_\nPatriotizmas\n_START_PARAGRAPH_\nPatriotizmas (i\xc5\xa1 lot. patria = t\xc4\x97vyn\xc4\x97) \xe2\x80\x93 rei\xc5\xa1kinys, kai gerbiama, ginama ir mylima bei kartais auk\xc5\xa1tinama sava \xc5\xa1alis ar regionas, tauta, kalba, kult\xc5\xabra. Patriotizmu nelaikomas toks savo \xc5\xa1alies auk\xc5\xa1tinimas, kai \xc5\xbeeminamos kitos tautos ar j\xc5\xb3 t\xc4\x97vyn\xc4\x97s, tuomet tai laikytina \xc5\xa1ovinizmu. Patriotizmo aprai\xc5\xa1kos i\xc5\xa1ry\xc5\xa1k\xc4\x97ja kylant tautiniams, teritoriniams konfliktams, ginant savo kra\xc5\xa1t\xc4\x85 ir valstyb\xc4\x99. Tokiose situacijose puolan\xc4\x8dio prie\xc5\xa1o sutapatinimas su visa jo tauta virsta nacionalizmu._NEWLINE_Patriotizmas da\xc5\xbeniausiai skatinamas valstyb\xc4\x97s, nes \xc5\xa1i nori u\xc5\xbetikrinti savo saugum\xc4\x85 nuo i\xc5\xa1or\xc4\x97s prie\xc5\xa1\xc5\xb3 ir i\xc5\xa1laikyti savo gyventojus lojaliais vald\xc5\xbeiai. Patriotizmas ugdomas per \xc5\xa1vietimo sistem\xc4\x85, \xc5\xbeiniasklaid\xc4\x85 ir religines institucijas, valstybini\xc5\xb3 ir tautini\xc5\xb3 \xc5\xa1ven\xc4\x8di\xc5\xb3 metu, patriotines organizacijas \xe2\x80\x93 skautai, ateitininkai, \xc5\xa1auliai, kari\xc5\xb3 savanori\xc5\xb3 susivienijimai ir kt., kurios vadovaujasi \xc5\xa1\xc5\xabkiu \xe2\x80\x9eDievui ir T\xc4\x97vynei\xe2\x80\x9c ar pan. Patriotizmu persmelkti valstybiniai himnai. B\xc5\xabna, kad prisidengiant patriotizmu savaip interpretuojami ir perteikiami istoriniai faktai ir i\xc5\xa1kraipomas istorinis teisingumas. Kosmopolitai yra link\xc4\x99 patriotizmui suteikti nacionalizmo atspalv\xc4\xaf, o nacionalistai \xe2\x80\x93 pradin\xc4\x97s nacionalizmo pakopos vaidmen\xc4\xaf._NEWLINE_Pagal 1986\xe2\x80\x931992 m. ir 1995\xe2\x80\x931997 m. atliktus sociologinius tyrimus auk\xc5\xa1\xc4\x8diausi patriotizmo rodikliai buvo JAV, PAR, Kanadoje, Venesueloje, Peru, Turkijoje, Slov\xc4\x97nijoje, Lenkijoje.'